**PARLAMENTUL ROMÂNIEI**

**Camera Deputaților Senatul**

**LEGE**

**privind parteneriatul civil**

CAPITOLUL I

Dispoziții generale

Art. 1

(1) Prezenta lege reglementează  cadrul legal al parteneriatului civil.

(2) Parteneriatul civil reprezintă asocierea dintre două persoane fizice în scopul organizării și protejării vieții lor comune ca viață de familie.

(3) Parteneriatul civil se încheie în condițiile prezentei legi.

Art. 2

În înțelesul prezentei legi, termenii şi expresiile de mai jos au următoarele semnificații:

1. *parteneriat civil* este uniunea dintre două persoane de sex diferit sau de același sex în scopul organizării vieții lor comune ca viață de familie prin declararea în fața notarului și înregistrarea la Registrul de stare civilă;
2. *certificatul de parteneriat civil*  este extrasul din Registrul de stare civilă, care atestă încheierea actului de stare civilă sub forma parteneriatului civil;

c) *partenerul* este una dintre cele două persoane fizice care constituie parteneriat civil ;

d)  *partenerul supraviețuitor* este partenerul care rămâne în viață în urma decesului celuilalt partener, în condițiile în care parteneriatul civil nu încetase înaintea decesului.

CAPITOLUL II

Încheierea parteneriatului civil

Art. 3

(1) Parteneriatul civil poate fi încheiat cu îndeplinirea următoarelor condiţii:

a) partenerii au împlinit vârsta de 18 ani;

b) cel puţin unul dintre parteneri este cetăţean român sau este cetăţean străin sau apatrid cu reşedinţa în România de cel puțin 1 an;

c) nici unul dintre parteneri nu este căsătorit sau înregistrat ca partener civil.

(2) Parteneriatul civil nu se poate încheia:

a) de către un minor;

b) între rudele în linie dreaptă, precum şi cele în linie colaterală până la al patrulea grad inclusiv;în cazul persoanei adoptate, impedimentul se aplică atât între persoanele care au devenit rude prin adopție, cât și între cei a căror rudenie firească a încetat prin efectul adopției aplicându-se prevederile art. 274 alin. (3) din Codul civil;

c) de catre persoanele lipsite de capacitate de exercitiu.

Art. 4

(1) Parteneriatul civil se încheie valabil în baza consimțământului personal și liber exprimat al viitorilor parteneri, printr-o declarație încheiată în formă autentică, sub sancțiunea nulității absolute, în fața unui notar public. Declarația de parteneriat civil nu poate fi dată prin mandatar.

(2) Alături de consimțământul viitorilor parteneri, în declarația de parteneriat civil, aceștia vor declara pe propria răspundere, în mod obligatoriu, următoarele:

a) că nu există niciun impediment legal la încheierea parteneriatului civil,

b) că și-au comunicat reciproc starea sănătății;

c) că nu există în vigoare nicio căsătorie și niciun parteneriat civil din care sa fie parte;

Art. 5.

(1) După verificarea îndeplinirii cerințelor legale, notarul public va proceda la autentificarea declarației de parteneriat civil sau va întocmi o Încheiere de  respingere, după caz.

(2) Câte un duplicat al declarației de parteneriat civil se va transmite pentru înregistrare, în ziua întocmirii actului sau cel târziu a doua zi, de către notarul public instrumentator, pe cheltuiala părților, în:

a) Registrul Național Notarial de Evidență a Parteneriatelor Civile (RNNEPC).

b) Registrul Național Notarial al Regimurilor Matrimoniale, în cazul în care declarația de parteneriat civil va cuprinde opțiunea partenerilor pentru Regimul comunității convenționale sau pentru Regimul separației de bunuri.

c) Registrul Național Notarial de Evidență a Liberalităților, în cazul în care declarația de parteneriat civil nu va cuprinde opțiunea partenerilor de a renunța în mod expres la vocația succesorală reciprocă.

d) Serviciului de stare civilă de la primăria în a cărei rază teritorială domiciliază sau îşi au reşedinţa viitorii parteneri*,* pentru a fi înregistrat în registrele de stare civilă și pentru eliberarea Certificatului de Parteneriat civil.

(3) Eliberarea Certificatului de parteneriat civil se face de Serviciul de stare civilă la cererea notarului public instrumentator, în termen de maximum 2 zile de la depunerea parteneriat civil de către notarul public.

(4) Notarul public va elibera partenerilor duplicatele declarației de parteneriat civil doar împreuna cu Certificatul de Parteneriat civil eliberat de Serviciul de stare civilă.

Art. 6.

(1) Parteneriatul civil este considerat încheiat din momentul eliberării Certificatului de parteneriat civil de către Starea civila.

(2) Încheierea parteneriatului civil schimbă starea civilă a persoanei în „persoană în parteneriat civil”.

(3) Proba parteneriatului civil se realizează prin Certificatul de parteneriat civil.

(4) Partenerii vor putea încheia oricand acte adiționale la declarația de parteneriat civil. Notarul public instrumentator va avea obligația de a transmite câte un duplicat al Actului adițional către registrele prevăzute la Art. 5 alin.2, dacă este cazul, în ziua autentificării sau cel târziu a doua zi.

(5) Încheierea de respingere întocmita de notarului public poate fi contestată la instanța de judecată, potrivit legii.

CAPITOLUL III

Nulitatea parteneriatului civil

Art. 7

(1) Este lovit de nulitate absolută parteneriatul civil încheiat cu încălcarea dispozițiilor prevăzute la art. 3 și art. 4.

(2) Parteneriatul încheiat în alt scop decât cel al organizării vieții comune ca viață de familie este lovit de nulitate absolută.

(3) Cu toate acestea, nulitatea parteneriatului se acoperă dacă sunt îndeplinite condițiile din art. 295(2) Cod Civil.

(4) Orice persoană interesată poate introduce acțiunea în constatarea nulităţii absolute a parteneriatului civil. Cu toate acestea, procurorul nu poate introduce acţiunea după încetarea sau desfacerea parteneriatului civil, cu excepţia cazului în care ar acţiona pentru apărarea drepturilor minorilor sau a persoanelor puse sub interdicţie.

(5) Parteneriatul poate fi anulat la cererea partenerului al cărui consimţământ a fost viciat prin eroare, prin [dol](https://legeaz.net/cod-civil-actualizat/art-960" \t "_blank" \o "Reglementarea dolului in codul civil) sau prin violenţă în condițiile art. 298-299, 301-302 din Codul Civil.

CAPITOLUL IV

Drepturi și obligații

Art. 8

(1) Partenerii au dreptul la protecția vieții private și a vieții de familie și îşi datorează respect, sprijin material și moral reciproc.

(2) Partenerii au drepturi şi obligaţii egale în cadrul parteneriatului civil și hotărăsc în comun în tot ceea ce privește parteneriatul civil.

Art. 9

Fiecare partener îşi păstrează numele avut înaintea încheierii parteneriatului civil.

Art. 10

(1)  La încheierea parteneriatului civil, partenerii aleg, obligatoriu, între regimul separației de bunuri, al comunității legale sau al comunității convenționale.

(2)  Regimul care guvernează relațiile patrimoniale dintre parteneri poate fi modificat oricând pe parcursul parteneriatului.

(3)  Cu excepția derogărilor prevăzute de prezenta lege se aplică restul prevederilor din Cartea a II-a, Titlul II, Capitolul VI din  Legea 287/2009 – Codul civil, în materia drepturilor și obligațiilor patrimoniale ale partenerilor.

Art. 11

(1) În materia moștenirii, partenerul supraviețuitor este asimilat soțului supraviețuitor, cu excepția cazului în care partenerii renunță, în mod expres, în cadrul declarației de parteneriat civil, la vocația succesorală reciprocă.

(2) În materia pensiei de urmaş şi a altor drepturi de asigurări sociale, partenerul supravieţuitor este asimilat soțului supraviețuitor.

Art. 12

(1) Partenerii sunt asimilaţi soţilor în materia: asistenţei sociale, asigurărilor sociale, asigurărilor de sănătate, drepturilor pacientului, accesului la servicii, impozitelor şi taxelor, prevenirea şi combaterea violenţei domestice şi a altor fapte de natură penală sau contravențională săvârşite asupra unui membru de familie.

Art. 13

(1) Partenerul aflat în întreținerea partenerului asigurat beneficiază de asigurare medicală în sistemul public de sănătate, fără plata contribuţiei, obţinând calitatea de co-asigurat.

(2) În cazul spitalizării sau decesului unuia dintre parteneri, celălalt partener este considerat aparţinător şi membru de familie.

Art. 14

(1) Până la încetarea sau desfacerea parteneriatului civil în condiţiile prevăzute de art. 21, partenerii îşi datorează reciproc întreţinere înaintea celorlalți obligați.

(2) Partenerul are dreptul la întreţinere, dacă se află în nevoie din pricina unei incapacităţi de muncă survenite înainte de încheierea parteneriatului civil ori în timpul acestuia; el are drept la întreţinereşi atunci când incapacitatea se iveşte în decurs de un an de la data încetării sau desfacerii parteneriatului civil, însă numai dacă incapacitatea se datorează unei împrejurări în legătură cu parteneriatul civil.

(3) Întreţinerea datorată potrivit dispoziţiilor alin.(2) poate fi stabilită până la o treime din venitul net din muncă al partenerului obligat la plata ei, potrivit cu nevoia celui care o cere şi cu mijloacele celui care urmează să plătească. Această întreţinere, împreună cu întreţinerea datorată copiilor, nu va putea depăşi jumătate din venitul net din muncă al partenerului obligat la plată.

(4) În toate cazurile, dreptul la întreţinere încetează prin încheierea unui alt parteneriat civil ori prin căsătoria partenerului îndreptăţit să o primească.

(5) Dispozițiile prezentului articol se completează în mod corespunzător cu prevederile Legii nr. 287/2009 privind codul civil.

Art. 15

(1) Partenerii sunt asimilaţi soţilor în relațiile care au loc în justiție, în orice materie.

(2) Partenerii sunt asimilaţi soţilor în stabilirea incompatibilităților la numirea în anumite funcţii şi în materia conflictului de interese.

Art. 16

(1) Partenerul beneficiază de 3 zile de concediu cu plată în caz de deces sau boală gravă a celuilalt partener.

(2) Angajatorul este obligat să ţină cont în stabilirea concediilor dacă cei doi parteneri lucrează în acelaşi loc.

(3) Partenerii pot beneficia de maxim 5 zile de concediu cu plată în urma încheierii parteneriatului civil.

Art.17

(1) În cadrul parteneriatului civil între persoane de sex diferit:

a) partenerii nu sunt asimilaţi soţilor în ceea ce priveşte stabilirea filiației firești față de copii. Paternitatea copiilor născuți sau concepuți în timpul parteneriatului se stabilește potrivit dispozițiilor din materia filiației paterne din afara căsătoriei respectiv art. 408 alin. 3, art. 415 alin. (2) și (3), 416, 418-420, 424-428 din Codul civil

b) partenerul are obligaţia de a asigura protecţia şi bunăstarea copiilor celuilalt partener care locuiesc şi sunt îngrijiţi şi educaţi împreună de cei doi parteneri;

c) în scopul îndeplinirii obligaţiei de la alineatul (d), partenerul care este părintele biologic al copilului poate notifica serviciul public de asistenţă socială de la domiciliu cu privire la numele partenerului care se ocupă de întreţinerea copilului;

d) partenerul de sex diferit desemnat ca persoană care se ocupă de întreţinerea copilului are dreptul de a reprezenta copilul în relaţiile cu instituţiile educaţionale, medicale şi sociale, în lipsa părintelui biologic;(2) Partenerul de sex diferit care a participat direct şi nemijlocit, pentru o perioadă neîntreruptă de cel puţin 5 ani în cadrul parteneriatului civil, la creșterea şi îngrijirea copilului/copiilor , firești sau adoptați ai celuilalt partener care exercită sau a exercitat singur drepturile părintești, poate adopta în condiții similare celor aplicabile adopției copilului/copiilor de către soţul părintelui firesc sau adoptiv.

Art. 18

Partenerii din parteneriatul civil între persoane de același sex nu pot adopta.

Art. 19

(1) În cazul procesului de obţinere a cetăţeniei române, cei doi parteneri sunt asimilaţi soţilor, beneficiind de prevederile art.8 din Legea cetăţeniei române nr.21/1991, republicată, cu modificările şi completările ulterioare.

(2) Cei doi parteneri au dreptul la libera circulaţie şi şedere, precum şi dreptul de şedere permanentă pe teritoriul României conform dreptului Uniunii Europene, respectiv prevederilor Ordonanţei de Urgenţă a Guvernului 102/2005 privind libera circulaţie pe teritoriul României a cetăţenilor statelor membre ale Uniunii Europene şi Spaţiului Economic European, aprobată cu modificări şi completări prin Legea nr. 260/2005, modificată de Ordonanţa nr. 30 din 19 iulie 2006.

Art. 20

Oricare dintre cei doi parteneri are dreptul de a continua contractul de închiriere a locuinţei în cazul părăsirii definitive a domiciliului de către titularul contractului de închiriere sau al decesului acestuia.

CAPITOLUL V

Încetarea și desfacerea parteneriatului civil

Art. 21

(1) Parteneriatul civil încetează în prin decesul sau declararea judecătorească a morţii unuia dintre parteneri;

(2) Parteneriatul civil se desface în următoarele condiții:

a) prin acordul comun al celor doi parteneri manifestat printr-un Act de încetare a parteneriatului civil încheiat în formă autentică;

b) prin comunicarea Deciziei unilaterale a unuia dintre parteneri de încetare a parteneriatului civil întocmită în formă autentică;

(3) În cazurile de la alineatul 2 lit. a) şi b), notarul va încheia un certificat de desfacere a parteneriatului civil, după comunicarea încheierii de desfacere a parteneriatului civil către Registrul Național de Evidență a Parteneriatelor Civile (RNNEPC).

(4) Notarul va solicita prin intermediului administratorului RNNEPC numărul de certificat de desfacere a parteneriatului civil de la Registrul Unic al Certificatelor de Parteneriate Civile ţinut de către Direcţia pentru Evidenţa Persoanelor şi Administrarea Bazelor de Date din cadrul Ministerului Administraţieişi Internelor.

(5) Odată cu eliberarea Certificatului de Desfacere a Parteneriatului Civil, notarului public îi revine obligaţia comunicării, cu confirmare de primire, a câte unui exemplar original al acestuia la primăria localităţii unde s-a inregistrat parteneriatul civil, în vederea înscrierii în Registrul de Stare Civilă.

(6) Data desfacerii parteneriatului civil este data emiterii de către notar a Certificatului de desfacere a parteneriatului civil.

(7) La desfacerea parteneriatului civil, situaţia bunurilor comune se stabileşte de comun acord între parteneri.

(8) În caz de dezacord, partenerii pot sesiza instanțele de judecată în ceea ce privește consecințele patrimoniale ale desfacerii parteneriatului civil.

(9) La desfacerea parteneriatului civil dintre două persoane de sex diferit, cei doi parteneri vor decide de comun acord situația copiilor lor comuni, născuți în cadrul parteneriatului sau în-afara acestuia, prin încheierea unei convenții cu privire la situația copilului lor minor in ce priveste exercitarea in comun a autoritatii parintesti, locuinta minorului, programul de pastrare a legaturilor personale cu parintele de care este despartit, contributia parintilor la cheltuielile de crestere si educare, asemeni celei prevăzute de art. 375 din Codul civil în cazul divorțului.

(10) În cazul intenției ambilor parteneri de a se căsători unul cu celălalt, aceștia vor face demersurile de la alineatul 2lit.a pentru încetarea mai întâi a parteneriatului civil dintre ei.

Art. 22

Toate măsurile date prin prezenta lege în competenţa instanţei judecătoreşti, toate litigiile privind aplicarea dispoziţiilor prezentei legi sunt de competenţa instanţei de tutelă. Dispoziţiile art. 107 din Codul civil sunt aplicabile în mod corespunzător.

CAPITOLUL VI

Dispoziţii finale şi tranzitorii

Art. 23

Dispozițiile prezentei legi se completează cu dispozițiile Codului civil.

Art. 24

(1) Cuplurile care au încheiat parteneriate civile în mod legal pe teritoriul altor state beneficiază de recunoașterea statutului lor pe teritoriul României și de aceleași drepturi și obligații ca și cuplurile care au încheiat un parteneriat civil în România.

(2) Căsătoriile între persoanele de același sex legal încheiate pe teritoriul altor state beneficiază de totalitatea drepturilor și obligațiilor pe care le au cuplurile de același sex care au încheiat un parteneriat civil în România.

Art. 25

(1) In termen de 30 de zile de la adoptarea prezentei legi Ministerul Afacerilor Interne va adopta Regulamentul privind organizarea Registrului de stare civilă în vederea reglementării înregistrării parteneriatelor civile.

(2) În termen de 30 de zile de la adoptarea prezentei legi Uniunea Notarilor Publici va adopta măsurile necesare aplicării legii.

(3) Prezenta lege intră în vigoare la 90 de zile de la publicarea în Monitorul Oficial al României, Partea I.

Art. 26

(1) La data intrării în vigoare a prezentei legi, alineatul (3) al articolului 277 din Legea nr. 287/2009 privind Codul Civil, republicată în Monitorul Oficial al României, Partea I, nr.505 din 15 iulie 2011, cu modificările ulterioare, se abrogă.

(2) La data intrării în vigoare a prezentei legi, articolul 273 din Legea nr. 287/2009 privind Codul Civil, republicată în Monitorul Oficial al României, Partea I, nr.505 din 15 iulie 2011, se completează astfel:

”Este interzisă încheierea unei căsătorii de către persoana a cărei stare civilă este „persoană în parteneriat civil”.”